P. Hrušovský, podpredseda NR SR: (2002-07-03):
Pýtam sa pána navrhovateľa, či sa chce vyjadriť. Nech sa páči, pán poslanec Pittner. L. Pittner, poslanec: Ďakujem za slovo. Chcel by som poďakovať všetkým paniam poslankyniam, pánom poslancom, ktorí podporovali tento návrh zákona, ktorý predkladá skupina poslancov, za ktorú tu ako navrhovateľ vystupujem. Samozrejme, je veľmi citlivá otázka, ktorou tú diskusiu vlastne svojím pozmeňujúcim návrhom alebo návrhmi začal pán poslanec Hamžík a potom ostatní páni poslanci. Ja sám, ako viete, som bol ako mladistvý väznený, môj otec dostal 15 rokov, ja 3 roky. A vo väzení som sa stretol naozaj s ľuďmi, ktorí prežili nacistické koncentráky a potom znovu boli v komunistickom koncentráku. Stretol som sa s ľuďmi, ktorí boli ako Židia prenasledovaní za vojnového slovenského štátu a na druhej strane v akcii proti sionistom, v procese Slánský a spol. boli znovu väznení v koncentrákoch komunistického režimu. Teda chápem to volanie po tom, aby tu spravodlivo boli odčinené tie krivdy, ktoré sa vynorili voči občanom, či už bývalej Československej republiky alebo terajším občanom Slovenskej republiky. Je to správne, je to spravodlivé a chápem tieto volania. Chcem ale povedať, že vyše 70 000 väzňov bolo rehabilitovaných a z toho 50 000 nepožiadalo o odškodné, a to z toho práve dôvodu, že boli mnohí takí, ktorí niekoľko rokov boli vo vyšetrovacej väzbe, potom boli prepustení, ale žiadny doklad im v tých rokoch nebol za toto obdobie vydaný. Čiže nemohli preukázať svoje oprávnené nároky, a preto ani neboli odškodnení, i keď boli rehabilitovaní. Máme tu ľudí, o ktorých hovoril pán poslanec Osuský, ktorí v akcii B boli vysťahovaní a naozaj nedôstojným a hulvátskym spôsobom presídlení do úplne zúfalých podmienok, často do kravínov a tak ďalej. A výsledok bol, že takisto neboli odškodnení. Máme tu potom ľudí, ktorí sú veľmi početní z roľníckeho stavu, ktorí pre umelo postavený kontingent, tým, že ho neplnili, prišli nielen o majetok, ale boli nasadení do rôznych pracovných táborov bez rozsudku súdu. A sú tu problémy, o ktorých tu hovorili teraz vystupujúci páni poslanci, ktoré sa dotýkajú napr. PTP. Dokonca my sme im navrhovali ako Konfederácia politických väzňov, aby sme spoločne dali takýto zákon, PTP to odmietlo z toho dôvodu, že malo prísľub ministerstva národnej obrany o návrhu na odškodnenie. A dokonca po rozhovore s pánom ministrom obrany mám informáciu, že oni to idú rozširovať aj o problematiku vojakov z povolania, ktorí boli prepustení po roku 1948 až do roku 1989. To boli tie rôzne previerky a rôzne politické aktivity. Takisto chcem povedať ešte jednu vec. My si uvedomujeme, že tieto prostriedky idú zo štátneho rozpočtu a že vlastne občania cez svoje dane budú sa podieľať na odškodňovaní týchto osôb. A preto že po každej revolúcii je viacej revolucionárov ako v čase, keď sa bojovalo, či už tým alebo oným spôsobom, proti diktatúre, aj my sme vlastne hneď po roku 1990 prijali určité opatrenia, ktoré by mali obmedziť tento nástup pseudorevolucionárov. A preto bol prijatý zákon o rehabilitácii a odškodňovaní politických väzňov. Ale na druhej strane bol prijatý zákon č. 87/1991 Zb. o mimosúdnej rehabilitácii. A práve sa nazdávam, že tieto pripomienky najmä tých, ktorí sú na tej tzv. čiernej listine a tak ďalej, a potom aj z akcie B, roľníkov, ktorí neplnili kontingenty a boli šikanovaní, študentov, ktorí nesmeli doštudovať, pretože jednoducho bolo u nich zistené, že chodia do kostola a pod., má riešiť tento zákon o mimosúdnej rehabilitácii svojou novelou, lebo pán poslanec Brňák má jednu veľkú pravdu, filozofia tohto návrhu zákona je podložená rehabilitačným rozsudkom a preukázanou dobou strávenou vo väzení. Toto sú prípady, ktoré by si vyžadovali iné hodnotenie a inú filozofiu ich odškodňovania. Z tohto dôvodu by som teda chcel požiadať o pochopenie, že práve z týchto dôvodov navrhujem, aby tieto opatrenia, ktoré tu boli dané a ku ktorým pán spravodajca predniesol návrh uznesenia Národnej rady, boli riešené alebo samostatným zákonom, ako to on navrhol vo svojom návrhu uznesenia, alebo novelou zákona č. 87/1991 Zb. o mimosúdnej rehabilitácii. Ďakujem vám za pochopenie.